section_heading: Formula Renault 3.5
paragraph_text: Nakon osvajanja naslova 2013. u Eurocup Formuli Renault 2.0, Gasly se 2014. natjecao u Formuli Renault 3.5 - najvišoj klasi Formule Renault. Vozio je za momčad Arden Motorsport u bolidu Dallara FR35-12 sa Zytekovim motorom, a momčadski kolega mu je bio William Buller. Sezona se sastojala od devet rundi, a na svim rundama su se vozile po dvije utrke, osim u Monaku gdje se vozila samo jedna utrka. Ukupno 17 utrka bilo je raspoređeno u kalendaru Formule Renault 3.5, koja je započela 12. travnja u Monzi, a završila 19. listopada na Jerezu. Sa 192 boda, Gasly je osvojio titulu viceprvaka Formule Renault 3.5 te sezone, iza osvajača naslova Carlosa Sainza u DAMS-u koji je upisao sedam pobjeda. S druge strane Gasly nije pobijedio ni jednom, ali redovita postolja i kontinuirani dobri rezultati, bez ijednog odustajanja te sezone, doveli su Francuza na drugo mjesto. Prvo postolje osvojio je na prvoj utrci prve runde na Monzi, a drugo na stazi Aragón, koja je bila druga runda. Jedinu utrku u Monaku je završio na sedmom mjestu, da bi sljedeća dva postolja osvojio na Spa-Francorchampsu i stazi Moscow Raceway. Nakon što je na Nürburgringu osvojio tek četiri boda, na Hungaroringu osvaja još dva postolja. Na stazi Paul Ricard dolazi do jedinog pole positiona u sezoni, no ne uspijeva pobijediti. Obje utrke na domaćoj stazi je završio na drugom mjestu, oba puta iza Sainza. Na posljednjoj rundi na Jerezu osvojio je šesto i četvrto mjesto.<ref> Formula Renault 3.5 Series 2014 standings Driver Database Pristupljeno 25. veljače 2021.